Marele actor Florin Piersic urmează să fie externat zilele acestea din spital. Medicii de la Spitalul de Ortopedie Foișor au dat mai multe detalii despre starea de sănătate a marelui maestru.
Medicii au precizat că Florin Piersic abia așteaptă să revină din nou pe scenă, aceasta este cea mai mare dorință a sa.
„Mi-a zâmbit când l-am detubat. Ulterior, primele zile au fost destul de complicate, fiind un caz fragil. Face pași singur prin salon și este glumeț. Ne bucură în fiecare zi. Este dornic să se întoarcă pe scenă. Tot repetă că îi este dor de publicul lui”, a povestit Adelina Moise, medic ATI Spitalul de Ortopedie Foişor, pentru Antena 3 CNN.
Specialiștii de la Spitalul de Ortopedie Foișor au precizat că Florin Piersic mai trebuie sa treacă și prin alte proceduri de recuperare.
„Merge la baie, se mișcă prin salon. Scopul pentru care dânsul a venit la noi a fost acela de a eradica infecția, lucru care a fost realizat undeva la 90%.
Trebuie întâi să învețe să meargă pe această proteză temporară, să facă recuperare și să se stabilizeze cu inima. Rămâne de văzut cum va fi evoluția în viitor. Cât timp infecția este eradicată, noi suntem mulțumiți”, a spus Şerban Dragosloveanu, medic chirurg ortoped, manager Spitalul Clinic de Ortopedie Foişor.
Din fericire, infecția de la nivelul genunchiului, tratată chirurgical și medicamentos, are o evolutie favorabila, dar va necesita tratment cu antibiotice pentru aproximativ șase săptămâni.
Medicii au povestit că marele actor Florin Piersic i-a înveselit zilnic cu replicile sale și că i-a invitat la primul spectacol pe care îl va susține după se va recupera complet.
„Face glume, așa cum îl știți. Noi sperăm ca în 2-3 luni să se poată urca pe scenă”, a spus Gherghe Mihai, medic rezident Spitalul de Ortopedie Foișor.
Referitor la ziua când va fi externat, nu se știe concret. Va fi luată o decizie în acest sens, la finalul acestei săptămâni.